Suchinthana/ta-wikipedia huggingface dataset:
ரோயா சதாத்

ரோயா சாதத் (Roya Sadat) (பிறப்பு 1981 ) ஆப்கானித்தானைச் சேர்ந்த திரைப்பட தயாரிப்பாளரும். இயக்குநரும், தாலிபானுக்கு பிந்தைய காலத்தில் ஆப்கானிய திரைப்படங்களின் வரலாற்றில் முதல் பெண் இயக்குநராகவும் இருந்தார். மேலும் பெண்களுக்கு விதிக்கப்பட்ட அநீதி பற்றியும், கட்டுப்பாடுகள் என்ற தலைப்பிலும் திரைப்படங்களையும், ஆவணப்படங்களையும் உருவாக்கத் தொடங்கினார். நாட்டில் தலிபான் ஆட்சி வீழ்ந்ததைத் தொடர்ந்து, இவர் தனது முதல் திரைப்படமான "திரீ டாட்ஸ்" என்பதை உருவாக்கினார். இந்தப் படத்திற்காக இவர் சிறந்த இயக்குநர் மற்றும் சிறந்த திரைப்படம் உட்பட ஒன்பது விருதுகளில் ஆறு விருதுகளைப் பெற்றார். 2003ஆம் ஆண்டில், இவரும் இவருடைய சகோதரி அல்கா சதாத்தும் ரோயா பிலிம் ஹவுஸ் என்ற திரைப்பட நிறுவனத்தை நிறுவினர். இந்த நிறுவனத்தில் கீழ் 30க்கும் மேற்பட்ட ஆவணப்படங்களையும் திரைப்படங்களையும் தயாரித்தனர். இவர் இப்போது பஹஸ்த் காமோஷ் என்ற தொலைக்காட்சித் தொடரை தயாரிப்பதில் ஈடுபட்டுள்ளார்.

சுயசரிதை 
ரோயா சதாத், 1983இல் சோவியத்–ஆப்கான் போரின் போதுஆப்கானித்தானின் எறாத்தில் பிறந்தார்.     இவர் எறாத் பல்கலைக்கழகத்தில் சட்டம் மற்றும் அரசியல் அறிவியலைப் பயின்றார். மேலும், 2005இல் இளங்கலை கலைப் பட்டம் பெற்றார். 2006ஆம் ஆண்டில், திரைப்பட இயக்கத்தில் ஒரு சான்றிதழ் படிப்புக்காக பூசான் ஆசிய கழகத்தில் படித்தார். கல்வியிலும் சமூக வாழ்விலும் பெண்ணின் சுதந்திரத்திற்கு தாலிபான்கள் விதித்த கடுமையான கட்டுப்பாடுகளைக் கருத்தில் கொண்டு, இவரது தாய் தைரியமாக தனது ஆறு மகள்களுக்கும் வீட்டிலேயே கல்வி கற்பிக்க முடிவு செய்தார். பாரசீக மொழிமொழிபெயர்க்கப்பட்ட பதிப்புகளில் சிட் ஃபீல்ட் எழுதிய புத்தகங்களைப் படிப்பதன் மூலம் தனக்குத் தானேப் பயிற்றுவித்துக் கொண்டார்.

தொழில் 
 இவர் திரைப்படங்களை தயாரிப்பதில் மிகுந்த ஆர்வம் கொண்டிருந்தார். ஆனால் தனது நாட்டில் தலிபான் ஆட்சியின் போது கட்டுப்பாடான சூழ்நிலையைக் கருத்தில் கொண்டு இவர் நாடகங்களுக்கும், திரைப்படங்களுக்கும் கதைகளை எழுதத் தொடங்கினார். 1999இல், தாலிபான் ஆட்சியின் போது கூட, இவர் ஆப்கானியப் பெண்களின் குழுவிற்காக ஒரு நாடக நிகழ்ச்சிக்காக ஒரு நாடகத்தை எழுதி இயக்கியிருந்தார்.

தலிபான் ஆட்சி முடிவுக்கு வந்த பிறகு, இவர் திரைப்படங்களைத் தயாரிக்கத் தொடங்கினார். தயாரிப்பாளராகவும் இயக்குநராகவும் இவரது முதல் திரைப்படம் மதிரீ டாட்ஸ் ஆகும். இது ஆப்கானித்தானில் சே நாட்டா,  அல்லது எலிப்சிஸ் என்று அழைக்கப்பட்டது . இவர் இந்த படத்தை இரண்டு வாரங்களுக்குள், டிஜிட்டல் நிகழ்படம் வடிவில் உருவாக்கினார். இந்தப் படம், தரமான தயாரிப்பாக இல்லாவிட்டாலும், ஆப்கானித்தானில் பெண்களின் நிலை குறித்து மேற்கத்திய பார்வையாளர்களுக்கு ஒரு வெளிப்பாட்டைக் கொடுத்தது. சதாத் குல் அப்ரோசு என்பவரை இந்த படத்தில் முக்கிய பெண் பாத்திரத்திற்காக நடிக்க வைத்தார். இருப்பினும் அப்ரோசுக்கு நடிப்பில் முறையான பயிற்சி இல்லை. அப்ரோசை அவரது கணவரும் குடும்ப உறுப்பினர்களும் படத்தில் நடிக்கவிடாமல் தடுத்தபோது அவர் தற்கொலை செய்து கொள்வதாக மிரட்டினார். ஆனால் இறுதியில் அவர் படத்தில் நடித்தார்.  இந்த படம் உலகம் முழுவதும் "புகழ்பெற்ற விமர்சனங்களை" பெற்றது.

தொலைக்காட்சி 
2007 ஆம் ஆண்டில், ரோயா ஆப்கானித்தான் தொலைக்காட்சியான டோலோ தொலைக்காட்சியில் பணியாற்றினார். சீக்ரட்ஸ் ஆப் திச் ஹவுஸ் என்றழைக்கப்படும் பிரபலமான நாடகத் தொடரை தனது நாட்டு மக்களின் தற்போதைய வாழ்க்கை தொடர்பான 50 அத்தியாயங்களுடன் தயாரித்தார்.

நூலியல்

மேற்கோள்கள் 

1981 பிறப்புகள்
வாழும் நபர்கள்
ஆப்கானித்தான் மக்கள்
பெண் கலைஞர்கள்
என். அப்துல் காதர்

என். அப்துல் காதர் (En: N. Abdul Khader - பிறப்பு 09-ஆகஸ்ட்-1933 இறப்பு 14-ஏப்ரல்-2021) இந்திய தேசிய காங்கிரஸ் கட்சியை சேர்ந்த அரசியல்வாதி ஆவார். 1997 அக்டோபர் 10 முதல் 1998 ஜூன் 29 வரை மாநிலங்களவையில் உறுப்பினராக பணியாற்றினார்.

அரசியல்
அவர் அன்றைய தமிழ்நாட்டின், திண்டுக்கல் மாவட்டம், சித்தையன்கோட்டையில் கே.கே. நயினார் முஹம்மதுக்கு மகனாக பிறந்தார். இந்திய தேசிய காங்கிரசில் இணைந்த அவர் கட்சியின் பல்வேறு பொறுப்புகளிலும் பணியாற்றினார். தமிழக காங்கிரசின் துணைத் தலைவராகவும், செயலாளராகவும் நீண்ட காலம் பனியாற்றியவர். காங்கிரஸ் பிரிவினையின் போது  தமிழ் மாநில காங்கிரசு கட்சியில் பயணித்தவர், தொடர்ந்து 1997 அக்டோபர் 10 முதல் 1998 ஜூன் 29 வரை மாநிலங்களவையில் உறுப்பினராக பணியாற்றினார். அக்டோபர் 29, 1977 அன்று இந்திராகாந்தி மதுரைக்குச் சென்றபோது தி.மு.க -வின் தாக்குதலில் தன் கண்ணையே இழந்தவர்.,

குடும்பம்
என்.எம். அன்வர் அவர்களுக்கு ரசூல் மைதீன் என்ற மகன் இருக்கின்றார்.

இறப்பு
14 ஏப்ரல் 2021 ல் சித்தையன்கோட்டையில் தனது 89 வயதில் இயற்கை எய்தினார்.,

மேற்கோள்கள் 

இந்திய தேசிய காங்கிரஸ் அரசியல்வாதிகள்
மாநிலங்களவை உறுப்பினர்கள்
இந்திய முஸ்லிம்கள்
தமிழ்நாட்டைச் சேர்ந்த மாநிலங்களவை உறுப்பினர்கள்
திண்டுக்கல் மாவட்ட நபர்கள்
தமிழ் மாநில காங்கிரசு அரசியல்வாதிகள்
தெமினா துரானி

தெமினா துரானி (Tehmina Durrani  ; பிறப்பு 18 பிப்ரவரி 1953) ஒரு பாக்கித்தான் எழுத்தாளர், கலைஞர் மற்றும் பெண்கள் மற்றும் குழந்தைகள் உரிமைகள் குறித்த ஆர்வலர் ஆவார். இவரது முதல் புத்தகம், "மை ஃபியூடல் லார்ட்" (1991) பழமைவாத பாக்கித்தான் சமூகத்தை அதிர்ச்சிக்குள்ளாக்கியது. இது அரசியல் ரீதியாக பிரபலமான ஆனால் துன்புறுத்தல் செய்த கணவர் முஸ்தபா காரின் செயல்பாட்டினை மையமாகக் கொண்டது.

அப்துல் சத்தார் எதியுடன் இவளது மூன்று வருட சேவை காலம் இவரது வாழ்க்கையில் முக்கியப் பங்காற்றியது. இது இவரது சுயசரிதையான "எ மிர்ரர் டூ த பிளைண்ட்" (1996) என்பதில் விவரிக்கப்பட்டுள்ளது. எதியின் செல்வாக்கு இவரை சமூகப் பணியில் ஊக்குவித்ததுடன், "மனிதாபிமானம்" மற்றும் பாக்கித்தானின் சமூக நல அரசாக தனது பங்களிப்பை மேலும் உயர்த்தும் நோக்கத்துடன், 'தெமினா துரானி அறக்கட்டளையினை' நிறுவ இவரை ஊக்குவித்தது.

2003 ஆம் ஆண்டு நிலவரப்படி, இவர் அரசியல்வாதி ஷாபாஸ் ஷெரீப்பை மணந்தார்.

வாழ்க்கை 
பாக்கித்தானின் கராச்சியில் பிறந்து வளர்ந்த தெமினா துரானி, ஸ்டேட் பாங்க் ஆஃப் பாக்கித்தானின் முன்னாள் ஆளுனர் மற்றும் பாக்கித்தான் இன்டர்நேஷனல் ஏர்லைன்ஸின் நிர்வாக இயக்குநர் சாகூர் உல்லா துரானியின் மகள் ஆவார் . தெமினா துரானியின் தந்தைவழி தாத்தா சிற்றரையர் முஹம்மது ஜமான் துரானி ஆவார். தெமினாவின் தாயார், சமினா துரானி, முன்னாள் இளவரசர், பாட்டியாலாவின் பிரதமர் நவாப் சர் லியாகத் ஹயாத் கானின் மகள் ஆவார். சர் லியாகத் ஹியாத் கானின் சகோதரர், சர் சிக்கந்தர் ஹயாத் கான், 1947 க்கு முன் பஞ்சாப் பிரதமராக இருந்தார், ஒரு அரசியல்வாதி மற்றும் தலைவர் ஆவார்.

பதினேழு வயதில், இவர் அனீஸ் கான் என்பவரை மணந்தார், இந்தத் தம்பதிக்கு ஒரு மகள் இருந்தார். துரானியும், கானும் 1976 இல் திருமண முறிவுபெற்றனர். பின்னர் இவர், முன்னாள் முதல்வரும் பஞ்சாப்பின் ஆளுநருமான குலாம் முஸ்தபா காரை மணந்தார். முஸ்தபா கார், ஐந்து முறை திருமணம் செய்து கொண்டார். துரானி மற்றும் கார் ஆகியோருக்கு நான்கு குழந்தைகள் பிறந்தன. பல வருடங்களாக காரால் துன்புறுத்தலுக்கு ஆளான பிறகு, இவர் தனது பதினான்கு ஆண்டுகள்  திருமண உறவில் இருந்து விடை பெற்றார்..

1991 இல், துரானி மை ஃபெடல் லார்ட்என்ற தலைப்பில் சுயசரிதையை எழுதினார். கார் போன்ற நிலப்பிரபுக்களின் உண்மையான சக்தி இஸ்லாத்தின் சிதைந்த பதிப்பிலிருந்து பெறப்பட்டது என்று இவர் புத்தகத்தில் வாதிட்டார், இது பெண்கள் மற்றும் ஒட்டுமொத்த சமூகத்தின் மவுனத்தால் இவரது கூற்று சரி என ஏற்றுக் கொள்ளப்படுகிறது.

இவரது தந்தைவழி மற்றும் தாய்வழி உறவுகளில் உள்ள இவரது குடும்பம் இவரையும் இவரது ஐந்து குழந்தைகளையும் பதின்மூன்று ஆண்டுகளாக நிராகரித்தது எனக் குறுப்பிட்டுள்ளார்.

தனது இரண்டாவது கணவரான முகமது காரை விட்டுச் சென்ற சில வருடங்களில், அரசாங்க ஊழலுக்கு எதிராக இவர் உண்ணாவிரதம் இருந்தது ஒரு முக்கிய நிகழ்வாகும், மேலும் புதிதாக உருவாக்கப்பட்ட 'பொறுப்புக்கூறல்' என்ற சொல் நடைமுறைக்கு வந்தது. ஏழு நாட்களுக்குப் பிறகு இவர் மருத்துவமனையில் அனுமதிக்கப்பட்டார், பாக்கித்தானின் பிரதம அமைச்சர் மொயின் குரேசி இவரைப் பார்க்கச்  சென்றபோதுதான் தனது உண்ணாவிரரத்ததினை முடித்துக் கொண்டார்.

சான்றுகள் 

பஞ்சாப் நபர்கள்
வாழும் நபர்கள்
1953 பிறப்புகள்
சானசு புகாரி

சானசு  புகாரி (Shahnaz Bukhari அல்லது சானசு போகாரி ) என அறியப்படும் இவர் ஒரு பாக்கித்தான் மருத்துவ உளவியலாளர் மற்றும் பெண்கள் உரிமை ஆர்வலர் ஆவார். இவர் பெண்களுக்கு எதிரான வன்முறைகளை ஆவணப்படுத்தும் மற்றும் எதிர்க்கும் அரசு சாரா அமைப்பின், முற்போக்கு மகளிர் சங்கம் (PWA) இன் நிறுவனர் மற்றும் இயக்குநர் ஆவார்.

கல்வி மற்றும் வேலை 
லாகூரில் உள்ள பஞ்சாப் பல்கலைக்கழகத்தில் அறிவியல் முதுகலைப் பட்டம் பெறுள்ளார். பட்டம் பெற்ற பிறகு, இவர் ஏழு ஆண்டுகள் சவுதி அரேபியாவில் குடும்ப ஆலோசகராகப் பணியாற்றினார். 1984 ல் பாக்கித்தானுக்கு திரும்பிய போது, புகாரி வன்முறையால் பாதிக்கப்பட்டவர்களுக்கு எந்த சேவைகளும் வழங்கப்படுவது இல்லை என்பதைக் கவனித்து, அதனை சரி செய்ய தீர்மானித்தார். 1985ஆம் ஆண்டில் இவர் முற்போக்கு மகளிர் சங்கத்தை (PWA) நிறுவினார், இந்த அமைப்பு சமூக மற்றும் குடும்ப வன்முறையால் பாதிக்கப்பட்ட பெண்களுக்கு உதவுவதனை நோக்கமாகக் கொண்டது. 1994 ஆம் ஆண்டில், அமிலத் தாக்குதலனினால் பாதிக்கப்பட்ட பெண்களின் வழக்குகளில் அவர்களுக்கு சட்ட ரீதியிலான உதவியினை வழங்க முயற்சிகளை மேற்கொண்டார். சானசு புகாரி மகளிர் உலகம் எனும் இதழையும் இவர் திருத்தி வெளியிட்டார்.

1994 ஆம் ஆண்டு, முற்போக்கு மகளிர் சங்கத்தை வெற்றிகரமாக அனைத்து பெண் காவல் நிலையங்களில் நிறுவப்பட வேண்டும் என்று பிரதமர் பெனாசிர் பூட்டோவுக்கு அழுத்தம் கொடுத்தது. 1999 இல், புகாரி ராவல்பிண்டியில் உள்ள தனது குடும்ப வீட்டை சானசு புகாரி,  குழந்தைகள், பாதிக்கப்பட்ட பெண்களுக்கான முதல் தங்குமிடமாக மற்றினார். சானசு புகாரி முற்போக்கு மகளிர் சங்கம் பெண்களுக்கு எதிரான வன்முறைகளை ஆவணப்படுத்தியது.இதன் மூலம் 16,000 வழகுகள் பதிவு செய்யப்பட்டது. இதில் 5,675 க்கும் மேற்பட்ட இறப்புகள் சமையலின் போது ஏற்பட்ட இறப்புகள் எனக் கண்டறியப்பட்டது.  1994 முதல் 2008 வரை, இந்தச் சங்கம் இஸ்லாமாபாத் பகுதியில் 7,800 அமிலத் தாக்குதல்கள் வழக்குகள்  நடைபெற்றுள்ளதாக பதிவு செய்தது.

2001 ஆம் ஆண்டில்,சானசு புகாரி "விபச்சாரம் செய்ய முயன்றார்" என்பதற்காக கைது செய்யப்பட்டார். தனது அமைப்பின் மூலமாக குழந்தைகள் மற்றும் குடும்ப வன்முறைகளால்  கணவனிடமிருந்து பாதிக்கப்பட்ட  ஒரு பெண்ணுக்கு அடைக்கலம் கொடுத்தார். இரண்டு ஆண்டுகளுக்குப் பிறகு தன் மீது சுமத்தப்பட்ட விபச்சாரக் குற்றச்சாட்டுகளில் இருந்து விடுவிக்கப்பட்டார்.  சானசு புகாரியின் கூற்றுப்படி, இவரும் இவரது குடும்பத்தினரும் பல அச்சுறுத்தல்கள்களுக்கு ஆளாகியுள்ளனர். மேலும், பலமுறை காவல் துறையினரின்   சோதனைகளுக்கு உட்படுத்தப்பட்டதாகவும் தெரிவித்துள்ளார்.

தனிப்பட்ட வாழ்க்கை 
சானசி புகாருக்கு இரண்டு மகன்கள் உள்ளனர். இவர் ஒற்றைப் பெற்றோராக இவர்களை வளர்த்து வருகிறார்.இவரது மூத்த மகன் இவரது தலைமை உதவியாளராக பணியாற்றுகிறார். இவரது முன்னாள் கணவர் அமெரிக்காவில் வசிக்கிறார்.

விருதுகள் மற்றும் அங்கீகாரங்கள் 
புகாரி 2003 ஆம் ஆண்டில் அமெரிக்காவை தளமாகக் கொண்ட டிரைன் அறக்கட்டளையின் சிவில் கவரேஜ் பரிசை வென்றார், இது "இராணுவ பாதிப்புகளை விட அதிக பாதிப்புகளை எதிர்கொள்ளும் நபர்களுக்காக வழங்கப்படுகிறது. ஒரு வருடம் கழித்து, விமஸ் இநியூஸ்  அறிவித்த "21 ஆம் நூற்றாண்டுக்கான 21 தலைவர்கள்" பட்டியலில் இவர் இடம்பெற்றார்.

இவர் வீமர் மனித உரிமைகள் விருது 2001 ஆம் ஆண்டில் பெற்றார்.

சான்றுகள் 

வாழும் நபர்கள்
பாக்கித்தான் பெண் உரிமை செயற்பாட்டாளர்கள்
ஊடகம் (மீன்)

ஊடகம் எனவும் சிலவேளைகளில் ஊடான் (Gerres filamentosus) என்றும் அழைக்கப்படுவது  ஒரு சிறிய மீன் இனம் ஆகும்.  இது பொதுவாக யப்பான், ஆத்திரேலியா, நியூ கலிடோனியா கிழக்கில் ஆப்பிரிக்கா மற்றும் மடகாஸ்கர் கடற்கரைகளில் காணப்படும் மீனாகும்.

வெள்ளி நிறம் கொண்ட இந்த மீனின் உடல் முழுவதும் அடர்வாக செதில் கொண்டிருக்கும். இதன் முதுகு துடுப்பின் முன் பகுதி நீண்டு சாட்டை போல் காணப்படும். இந்த சாட்டை போன்ற முதுகுத் துடுப்பினால் தான் இது ஆங்கிலத்தில் ஜெரெஸ் ஃபிலமெண்டோசஸ் என்று அழைக்கப்படுகிறது. சில மீன்களுக்கு இந்த சாட்டைப் பகுதி சேதமடைந்து விழுந்துவிடுவதுண்டு. இவை ஓரடி தாண்டி வளர்வதில்லை.

குறிப்புகள் 

மீன்கள்
ஆர். என். இரவி

ஆர். என். இரவி (Ravindra Narayana Ravi; பிறப்பு: 3 ஏப்ரல் 1952) என்பவர் முன்னாள் இந்திய அதிகாரி ஆவார். தமிழக ஆளுநராக 2021 செப்டம்பர் 18 அன்று பதவியேற்ற இவர், நாகாலாந்து, மேகாலயா போன்ற வடகிழக்கு மாநிலங்களில் ஆளுநராகப் பணியாற்றியவராவார்.

குடும்பம் 
பீகாரின் பாட்னாவில் பிறந்த இவருக்கு இலட்சுமி என்ற மனைவியும் இரு பெண் குழந்தைகள் மற்றும் ஒரு ஆண் குழந்தை என மூன்று குழந்தைகளும் உள்ளனர்.

பணி 
இந்தியக் காவல் துறை அதிகாரியான இவர், கேரள மாநில 1976ஆம் ஆண்டு தொகுதி அதிகாரியாக தேர்வு செய்யப்பட்டார். இவர் 2012இல் இந்திய உளவுத்துறையின் சிறப்பு இயக்குநராக பணியாற்றி ஓய்வு பெற்றார். இவர் 2014 தேசிய பாதுகாப்பு மன்றத்தின் தலைவராக நியமிக்கப்பட்டார். பின்னர் அக்டோபர் 5, 2018 அன்று இந்தியாவின் தேசிய பாதுகாப்பு துணை ஆலோசகராக நியமிக்கப்பட்டார்.

ஆளுநர் பணி

நாகாலாந்து ஆளுநர் 
2014 முதல் தேசிய சோசியலிசக் கவுன்சில் ஆப் நாகாலாந்து குழுவிற்கும் இந்திய அரசிற்கும் இடையில் மத்தியத்தராகப் பேச்சு வார்த்தையில் ஈடுபட்டார். இவரது முயற்சியின் பலனாகப் போராட்டக் குழுவிற்கும் இந்திய அரசிற்கும் இடையே நாகாலாந்து அமைதி உடன்படிக்கை ஆகத்து 2015 இல் கையெழுத்தானது. 20 சூலை 2019 இல் நாகாலாந்து மாநில ஆளுநராகப் பதவியேற்றார்.

தமிழ்நாடு ஆளுநர் 
இவர் செப்டம்பர் 9, 2021 அன்று இந்திய குடியரசுத் தலைவர் ராம் நாத் கோவிந்த் ஆல் தமிழ்நாடு ஆளுநராக நியமிக்கப்பட்டார். செப்டம்பர் 18, 2021 அன்று சென்னை கிண்டி ஆளுநர் மாளிகையில் நடைபெற்ற விழாவில் சென்னை உயர் நீதிமன்ற தலைமை நீதிபதி சன்ஜிப் பானர்ஜி முன்னிலையில் தமிழ்நாடு ஆளுநராக பதவியேற்றார்.

மேற்கோள்கள் 

 
 

1952 பிறப்புகள்
வாழும் நபர்கள்
நாகாலாந்து ஆளுநர்கள்
தமிழ்நாடு ஆளுநர்கள்
பீகார் நபர்கள்
மரியா பெட்ராசா

மரியா பெட்ராசா () (பிறப்பு: 26 சனவரி 1996) என்பவர் எசுப்பானிய நாட்டு நடிகை, நடனக் கலைஞர் மற்றும் வடிவழகி ஆவார். இவர் நெற்ஃபிளிக்சு தொடர்களான மணி ஹெய்ஸ்ட் மற்றும் எலைட் போன்ற தொடர்களில் நடித்ததன் மூலம் மிகவும் பிரபலமானவர்.

நடிப்புத்துறை
இயக்குநர் எஸ்டெபன் கிரெஸ்போவால் என்பவர் பெட்ராசாவின் இன்ஸ்ட்டாகிராம் கணக்கின் மூலம் கவரப்பட்டு, அவரின் முதல் படமான 'அமர்' என்ற திரைப்படத்தில் லாரா என்ற கதாபாத்திரம் மூலம் நடிப்புத்துறைக்கு அறிமுகமாகினார்.  அதன் பிறகு நெற்ஃபிளிக்சு தொடரான மணி ஹெய்ஸ்ட் என்ற இணையத் தொடரில் முதல் இரண்டு பருவங்களிலும் முன்னணி கதாபாத்திரத்தில் நடித்தார். இந்த தொடர் இவருக்கு மிகப்பெரிய பெயரையும் வெற்றியையும் பெற்றதுக் கொடுத்தது. அதை தொடர்ந்து மீண்டும் நெற்ஃபிளிக்சுக்காக எலைட் என்ற தொடரின் முதல் பருவத்தில் முதன்மை கதாபாத்திரத்தில் நடித்தார்.

மேற்கோள்கள்

வெளி இணைப்புகள் 
 

1996 பிறப்புகள்
வாழும் நபர்கள்
எசுப்பானிய திரைப்பட நடிகைகள்
எசுப்பானிய தொலைக்காட்சி நடிகைகள்
கல்பனா சரோஜ்

கல்பனா சரோஜ் (Kalpana Saroj) ஓர் இந்திய தொழிலதிபரும் டெடெக்ஸ் பேச்சாளரும் ஆவார். இவர் இந்தியாவின் மும்பையில் உள்ள கமானி டியூப்ஸ் என்ற நிறுவனதின் தலைவராக உள்ளார்.

அசல் " சிலம்டாக் மில்லியனயர் " என்று விவரிக்கப்பட்ட இவர், கடினமான நிலையிலிருந்த கமானி டியூப்ஸ் நிறுவனத்தின் சொத்துக்களை வாங்கி, நிறுவனத்தை வெற்றிகரமாக லாபத்திற்கு இட்டுச் சென்றார்.

ஆரம்ப கால வாழ்க்கை 
கல்பனா சரோஜ், 1961இல் இந்தியாவின் மகாராட்டிராவில் உள்ள ரோபர்கெடா கிராமத்தில் ஒரு மராத்தி பௌத்த குடும்பத்தில் பிறந்தார். இவரது பெர்றோருக்கு மூன்று மகள்களும் இரண்டு மகன்களும் இருந்தனர் இதில் இவர் மூத்தவர். கல்பனாவின் தந்தை அகோலாவின் ரோபர்கெடா கிராமத்தில் ஒரு கவலராக  பணியாற்றினார். இவர் தனது 12 வயதில் திருமணம் செய்து கொண்டார். பின்னர் கணவரின் குடும்பத்துடன் மும்பையில் ஒரு குடிசையில் வாழ்ந்தார். கணவரின் குடும்ப உறுப்பினர்களால் வன்முறைக்கு ஆளான பிறகு, இவர் தனது தந்தையால் காப்பாற்றப்பட்டு, கணவனை விட்டுவிட்டு தன் பெற்றோருடன் வாழ தன் கிராமத்திற்கு திரும்பினார். ஆனால் கிராம மக்களால் விரட்டப்பட்டதால் இவர் தற்கொலைக்கு முயன்றார். 16 வயதில், இவர் தனது மாமாவுடன் வாழ மீண்டும் மும்பைக்கு திரும்பினார். தனது குடும்பத்தை ஆதரிக்க ஒரு ஆடை தொழிற்சாலையில் வேலை செய்யத் தொடங்கினார். பட்டியல் சாதியினருக்கான அரசாங்கக் கடன்களைப் பயன்படுத்தி, இவர் வெற்றிகரமாக ஒரு தையல் வணிகத்தையும் பின்னர் ஒரு தளவாடங்கள் கடையையும் தொடங்கினார்.

தொழில்முனைவோர் முயற்சிகள் 
இவர், கேஎஸ் புரொடக்சன் என்ற  திரைப்படத் தயாரிப்பு நிறுவனத்தைத் தொடங்கி தனது முதல் திரைப்படத்தைத் தயாரித்தார். இது ஆங்கிலம், தெலுங்கு, இந்தி ஆகிய மொழிகளில் மொழி மாற்றம் செய்யப்பட்டது. கைர்லாஞ்சி என்ற இந்த திரைப்படத்தை கல்பனா சரோஜின் பதாகையின் கீழ் தீலிப் மஸ்கே, ஜோதி ரெட்டி மன்னான் கோர் ஆகியோர் தயாரித்துள்ளனர்.

இவர் ஒரு வெற்றிகரமான அசையாச் சொத்து வணிகத்தை உருவாக்கினார். இவர் தனது தொடர்புகளுக்ககவும், தொழில்முனைவோர் திறன்களுக்காகவும் அறியப்பட்டார். கமானி டியூப்ஸ் குழுவில் இருந்தபோது, அது 2001இல் கலைக்கப்பட்டது, நிறுவனத்தை கையகபடுத்திக் கொண்ட இவர், அதை மறுசீரமைத்து மீண்டும் லாபத்திற்கு கொண்டு வந்தார்.

இவருடைய சொந்த மதிப்பீடுகளின்படி, இவருக்கு தற்போது $ 112 மில்லியன் மதிப்புள்ள தனிப்பட்ட சொத்துக்கள் உள்ளன.

சொந்த வாழ்க்கை 
கல்பனா சரோஜ் பௌத்த மதத்தைச் சேர்ந்தவர். இவர் அம்பேத்கரின் போதனைகளால் ஈர்க்கப்பட்டு அதனை பின்பற்றுகிறார். 1980ஆம் ஆண்டில், இவர் தனது 22 வயதில் சமீர் சரோஜ் என்பவரை மறுமணம் செய்து கொண்டார். அவருடன் அமர் சரோஜ் என்ற ஒரு மகனும், சீமா சரோஜ் என்ற ஒரு மகளும் பிறந்தனர். 1989ஆம் ஆண்டில், இவரது கணவர் இறந்தார். கல்பனா அவரது எஃகு அலமாரியை உற்பத்தி செய்யும் தொழிலைப் பெற்றார். இவர் தற்போது  தற்போது சுப்கரன் என்பவரை மூன்றாவதாக மணந்தார்.

விருதுகளும் அங்கீகாரமும் 
கல்பனா சரோஜுக்கு 2013இல் வர்த்தகம் மற்றும் தொழில்துறையில் சிறப்பான பங்களிப்பிற்காக பத்மசிறீ  விருது வழங்கப்பட்டது.

இந்திய அரசாங்கத்தால் முதன்மையாக பெண்களுக்கான வங்கியான பாரதிய மகிளா வங்கியின் இயக்குநர் குழுவில் இவர் நியமிக்கப்பட்டார். இவர் பெங்களூரு இந்திய மேலாண்மை நிறுவனத்தின் நிர்வாகக் குழுவிலும் பணியாற்றுகிறார்.

மேற்கோள்கள்

வெளி இணைப்புகள் 
Official Web Site 
 Kalpana Saroj Motivational Stories In Telugu 

1961 பிறப்புகள்
இந்தியப் பௌத்தர்கள்
20 ஆம் நூற்றாண்டு இந்தியத் தொழிலதிபர்கள்
இந்திய வங்கியாளர்கள்
இந்திய சமுதாய மறுமலர்ச்சியாளர்கள்
வாழும் நபர்கள்
வணிகம் மற்றும் தொழிற்துறையில் பத்மசிறீ விருது பெற்றவர்கள்
நாரி சக்தி விருது பெற்றவர்கள்
திவீபா

திவீபா (பொருள் :  தீவு, Dweepa) என்பது 2002 ஆம் ஆண்டு வெளியான இந்திய கன்னட திரைப்படம் ஆகும். இப்படத்தை கிரிஷ் காசரவள்ளி இயக்கினார். இப்படத்தின் கதை புகழ்பெற்ற கன்னட எழுத்தாளரான நார்பட் டி' சௌசா இதே பெயரில் எழுதிய புதினத்தை அடிப்படையக கொண்டது.   இப்படத்தில் சௌந்தர்யா மற்றும் அவினாஷ் ஆகியோர் முதன்மை பாத்திரங்களில் நடித்திருந்தனர். திவீபா படமானது அணை கட்டுமானத்தால் பூர்வீக மக்கள் இடம்பெயர்வது போன்ற பிரச்சினைகளை அடிப்படையாக்க கொண்டது. இது இரண்டு தேசிய திரைப்பட விருதுகளைப் பெற்றது.  கர்நாடக மாநில திரைப்பட விருதுகள் நான்கையும்,  மூன்று தென்னிந்திய பிலிம்பேர் விருதுகளையும் பெற்றது.

கதை 
ஓர் அணையின் பின்புறம் சீதா பர்வதா என்ற தீவு கிராமம் உள்ளது. இந்தத தீவு கடும் மழையால் மெதுவாக நீரில் மூழ்கிவருகிறது. அந்த தீவு கிராம மக்களை வேறு இடத்துக்கு மாற்ற அரசாங்கம் அவர்களுக்கு சொந்தமான சொத்துக்களுக்கு இழப்பீடு வழங்கி அதன் மூலம் மக்களை வெளியேற்றிவருகிறது. கிராம கோவில் பூசாரி துக்கஜ்ஜா, அவரது மகன் கணபா மற்றும் அவரது மருமகள் நாகி ஆகியோர் தங்கள் சொந்த ஊரை விட்டு வெளியேறி, அரசாங்கம் கொடுக்கும் சொற்ப இழப்பீட்டை கொண்டு வாழ்வது சாத்தியமில்லை என கருதுகின்றனர். அவர்களுக்கு சொந்தமாக ஒரு சிறிய குடிசை உள்ளது.  அவர்கள் அங்கிருந்து வெளியேற  25,000 இழப்பீடு அளிக்க அரசு முன்வருகிறது. இழப்பீடை வாங்கிக்கொண்டு வேறு இடத்துக்குச் சென்றால் இந்த கிராமத்தில் தாங்கள் மரியாதையாக அணுகப்படும் நிலை மாறிவிட்டு, வெளியூரில் தங்கள் வாழ்க்கைக்காக போராடும் ஆயிரக்கணக்கான குடும்பங்களில் ஒன்றாக மாறும் நிலை ஏற்படும்  என கணபா கவலைப்படுகிறார். அவருடைய மனைவி நாகி நடைமுறை பார்வையும் நேர்மறை சிந்தனையும் கொண்டவள். தன்னையும் தன் குடும்பத்தையும் காக்கப் போராடுகிறாள். இதனால் இந்தக் குடும்பம் தீவை விட்டுப் போகாமலேயே இருக்கிறது. இந்தக் குடும்பத்துடன் தங்கவரும் நாகியின் உறவினரான கிருஷ்ணா குடும்பதின் அன்றாட நிகழ்வுகளில் தலையிடுகிறார். இதனால் நாகி - கணபா இடையிலான உறவில் விரிசல் விழுகிறது.  இந்த சிக்கல்களைக் கடந்து அந்தக் குடும்பம் எப்படி அந்தத் தீவிலேயே தொடர்ந்து தங்குகிறது என்பதே மீதிக் கதை.

நடிப்பு 
 சௌந்தர்யா நாகியாக
  அவினாஷ் கணபாவாக
 எம். வி. வாசுதேவ ராவ் துக்கஜ்ஜாவாக
 ஹரிஷ் ராஜ் கிருஷ்ணாவாக 
 புருஷோத்தம தலவத
 சித்தராஜ் கல்யாங்கர்
 மாலதி
 விஜயசாரதி
 ராதா ராமச்சந்திரா
 சிருங்கேரி ராமண்ணா
 சாவந்த்

விருதுகள் மற்றும் திரையிடல்கள் 
 49 வது தேசிய திரைப்பட விருதுகள்

 சிறந்த திரைப்படத்திற்கான தேசிய திரைப்பட விருது - சௌந்தர்யா
 சிறந்த ஒளிப்பதிவுக்கான தேசிய திரைப்பட விருது - எச். எம். இராமச்சந்திர ஹல்கெரே

 2001–02 கர்நாடக மாநில திரைப்பட விருதுகள்

 சிறந்த படம் - சௌந்தர்யா
 சிறந்த இயக்கம் - கிரிஷ் காசரவள்ளி
 சிறந்த நடிகை - சௌந்தர்யா
 சிறந்த ஒளிப்பதிவு - எச். எம். ராமச்சந்திர ஹல்கெரே

 50 வது தென்னிந்திய பிலிம்பேர் விருதுகள்

 சிறந்த படம் - சோந்தர்யா
 சிறந்த இயக்கம் - கிரிஷ் கசரவள்ளி
 ஒரு சிறந்த பாத்திரத்தில் சிறந்த நடிகை - சௌந்தர்யா

 திரையிடல்கள்

 மனித உரிமைகள் கண்காணிப்பு சர்வதேச திரைப்பட விழா, நியூயார்க்
 இந்தியாவின் 33 வது சர்வதேச திரைப்பட விழா
 ஃபுகுவோகா திரைப்பட விழா, ஜப்பான்
 டர்பன் சர்வதேச திரைப்பட விழா
 ரோட்டர்டாமின் சர்வதேச திரைப்பட விழா
 சினிமா விண்டேஜ் திட்டம், ஐசோலாசினிமா, கினோஆடாக்

இசை 
இபடத்திற்கு தாமஸ் ஐசக் கொட்டுகப்பள்ளி இசை அமைத்துள்ளார்.

மேற்கோள்கள்

வெளி இணைப்புகள் 
 

கன்னட இலக்கியங்கள்
இந்தியக் கன்னடத் திரைப்படங்கள்
2002 கன்னடத் திரைப்படங்கள்
கோமல் ஒலி

கோமல் ஒலி (Komal Oli)(நேபாளி: कोमल)(பிறப்பு 16 ஏப்ரல்) என்பவர் நேபாள செய்தி ஒளிபரப்பாளர், வானொலி மற்றும் தொலைக்காட்சி ஆளுமை, நாட்டுப்புற பாடகர்,, கேளிக்கை கலைஞர் மற்றும் அரசியல்வாதி ஆவார். இவர் சமீபத்தில் நேபாள அரசியலில் நுழைந்தார். நேபாள தேசிய சபையில் நேபாள பொதுவுடைமைக் கட்சியைப் பிரதிநிதித்துவப்படுத்தும் வகையிலும், பெண்களுக்கு ஒதுக்கப்பட்ட ஒதுக்கீட்டின் அடிப்படையில் தேர்ந்தெடுக்கப்பட்டவர் ஆவார். இவர் பல நாட்டுப்புறப் பாடல்களைப் பாடியுள்ளார். இவர் திருமணம் செய்துகொள்ளவில்லை. இவரது திருமண நிலை பலரது கவனத்தையும் ஈர்த்தது.  கோமலுடன் இணைந்து பொய்லா ஜான பாம் என்ற பிரபலமான பாடலை வெளியிட்டுள்ளார். இந்தப் பாடலின் பொருளானது நான் தப்பி ஓடட்டுமா என்பதாகும். இந்தப் பாடலைத் தொடர்ந்து கோமல் ஒலி அண்மையில் காத்மாண்டு மாவட்ட நீதிமன்றத்தில் அவதூறு வழக்கு ஒன்றைத் தொடர்ந்தார். பாடகி மற்றும் பத்திரிகையாளரான ஓலி, தன் மீது "அவதூறான கருத்துக்களை" தெரிவித்ததற்காக நேபாள பொதுவுடமை கட்சியின் (ஒருங்கிணைந்த மார்க்சிஸ்ட் லெனினிஸ்ட்) தலைவர் ரகுஜி பந்த் மீது அவதூறு வழக்குப் பதிவு செய்தார்.

ஆரம்ப கால வாழ்க்கை 
கோமல் ஏப்ரல் 16ஆம் தேதி திகாரி, டாங்கில் தீபா மற்றும் லலித் ஒலி ஆகியோருக்கு மகளாகப் பிறந்தார். இவரது குடும்பத்தில் இவருடன் பிறந்த நான்கு குழந்தைகளில் மூத்தவர். இவரது குழந்தைப் பருவம் இவரது சொந்த ஊரான திகாரியில் கழிந்தது. உள்ளூர் பள்ளியில் கல்வி பயின்றார். பள்ளியில் படிக்கும்போதே இசையில் சுயமாகப் பயிற்சி பெற்றார்.

வானொலி நேபாளம் மற்றும் நாட்டுப்புற பாடகர் 
பிஎஸ் 2046இல் வனொலி நேபாளாத்தினால் நடத்தப்பட்ட தேசிய நாட்டுப்புறப் பாடல் போட்டியில் கோமல் கலந்துகொண்டு இரண்டாவது இடத்தைப் பெற்றார். அதே ஆண்டில் இசைத் தொகுப்பு ஒன்றினை வழங்க நேபாள வானொலியினால் இவருக்கு இசை ஒப்பந்தம் வழங்கப்பட்டது. 2049 பி.எசில் காத்மாண்டு பிரிவிற்குச் சென்றார். பின்னர் வானொளி நேபாளத்தில் செய்தி தொகுப்பாளராக பணியமர்த்தப்பட்டார்.

வெற்றியும் புகழும் 
வானொலி நேபாளத்தின் செய்தி வாசிப்பாளராகவும், நாட்டுப்புறப் பாடகியாகவும், நாட்டின் மிகத் தொலைதூரப் பகுதிகளுக்கு வானொலியின் அணுகல் காரணமாக, இவர் நேபாள குடும்பத்தில் விரைவாக ஒரு பழக்கமான குரலாக மாறினார். இவர் தனது வாழ்க்கை முழுவதும் ஒரு பத்துக்கும் மேற்பட்ட இசைத் தொகுப்புகளை வெளியிட்டுள்ளார். கூடுதலாக, பொது நிகழ்வுகளில் நிகழ்ச்சி தொகுப்பாளராகப் பணியாற்றிப் பொழுதுபோக்கு ஆர்வலராகவும் செயல்படுகிறார். இவர் ஆர்வமுள்ள வானொலி மற்றும் தொலைக்காட்சி பத்திரிகையாளர்களுக்கும் பயிற்சி அளித்து வருகின்றார்.

அரசியல் 
கோமல், வானொலி நேபாளத்திலிருந்து தனது வேலையை விட்டுவிட்டு, ராஷ்டிரிய பிரஜதந்திர கட்சி நேபாளத்தில் சேர்ந்தார். இது முடியாட்சி மற்றும் இந்து அரசை மீண்டும் நிலைநிறுத்துகிறது. எனினும், 2017ஆம் ஆண்டு தேர்தல்களுக்கு முன், இவர் நேபாள பொதுவுடைமைக் கட்சியில் (ஐக்கிய மார்க்சிஸ்ட் லெனினிஸ்ட்) சேர்ந்தார். தேர்தலில் கட்சி வேட்பாளர்களின் பட்டியலில் இவரது பெயர் இடம்பெறாதபோது, இவர் தனது சொந்த ஊரில் சுயேச்சையாக அதிருப்தி வேட்புமனுவைப் பதிவு செய்தார். பின்னர், இவர் தனது வேட்புமனுவை விளக்கிக்கொண்டு, கட்சி வேட்பாளருக்கு ஆதரவை அறிவித்தார். இவர் தற்போது தேசிய சட்டமன்ற உறுப்பினராக பணியாற்றி வருகிறார். இவர் தனது சொந்த மாகாணத்திலிருந்து பெண்களுக்காக ஒதுக்கப்பட்ட ஒதுக்கீட்டை நிரப்ப இவரது கட்சியால் பரிந்துரைக்கப்பட்ட உறுப்பினராக உள்ளார்.

மேற்கோள்கள் 

வாழும் நபர்கள்
நேபாள அரசியல்வாதிகள்
தகிரா சஃப்தார்

சயிதா தகிரா  சஃப்தார் (Syeda Tahira Safdar    ; பிறப்பு 5 அக்டோபர் 1957) ஒரு பாக்கித்தான் சட்ட நிபுணர் மற்றும் மேனாள் பலூசிஸ்தான் உயர் நீதிமன்றத்தின் தலைமை நீதிபதி ஆவார்.

பாக்கித்தான் வரலாற்றில் அனைத்து வகையான நீதிமன்றங்களிலும்  முதல் பெண் தலைமை நீதிபதி எனும் பெருமை பெற்றவர் ஆவார். பலூசிஸ்தான் உயர் நீதிமன்றத்தின் தலைமை நீதிபதியாக இவர் நியமிக்கப்பட்டதை பாக்கித்தான் தலைமை நீதிபதி மியான் சாகிப் நிசார் 23 ஜூலை 2018 அன்று உறுதி செய்தார். மாகாண அளவில், 1982 இல் பலூசிஸ்தானில் முதல் பெண் குற்றவியல் நீதிபதி எனும் பதவி உட்பட  தனது வாழ்க்கையில் பணியாற்றிய அனைத்து பதவிகளிலும் பதவியேற்ற முதல் பெண்மணி என்ற பெருமை இவருக்கு உண்டு. இவருக்கு முன்பாக முகமது நூர் மெசுகன்சாய் தலைமை நீதிபதியாக இருந்தார். இவரருக்குப் பின்னர் ஜமால் கான் மண்டோகேல் பதவியேற்றார்.

ஆரம்பகால வாழ்க்கை மற்றும் கல்வி 
இவர் அக்டோபர் 5, 1957 அன்று பாக்கித்தானின் குவெட்டாவில் பிறந்தார் இவரது தந்தை, சையத் இம்தியாஸ் உசைன் பக்ரி ஹனாபி, ஒரு வழக்குரைஞர். குவெட்டாவின் கன்டோன்மென்ட் பொதுப் பள்ளியில் தனது ஆரம்பக் கல்வியைப் பயின்ற இவர், குவெட்டாவின் அரசு பெண்கள் கல்லூரியில் இளங்கலை பட்டத்தையும் , பலூசிஸ்தான் பல்கலைக்கழகத்தில் உருது இலக்கியத்தில் முதுகலைப் பட்டத்தையும், 1980 இல் குவெட்டா பல்கலைக்கழக சட்டக் கல்லூரியில் சட்டப் பட்டத்தையும் பெற்றார்.

நீதித்துறை வாழ்க்கை 
1982 ஆம் ஆண்டில், பலூசிஸ்தானின் முதல் பெண் குற்றவியல் நீதிமன்ற நீதிபதியானார். இவர் பலூசிஸ்தான் பொது சேவை ஆணைய தேர்வில் வெற்றி பெற்றார். 1987 ஜூன் 29 அன்று மூத்த குற்றவியல் நீதிபதியாக பதவி உயர்வு பெற்றார். 1991 பிப்ரவரி 27 அன்று கூடுதல் மாவட்ட மற்றும் குற்றவியல் நீதிமன்ற நீதிபதியாகவும், பின்னர் 1 மார்ச் 1996 அன்று முழு அளவிலான மாவட்ட மற்றும் குற்றவியல் அமர்வு  நீதிபதியாகவும் பதவி உயர்வு பெற்றார்.பின்னர், இவர்  தொழிலாளர் நீதிமன்றத்திற்கும் தலைமை தாங்கினார். இவர் முதலில் 22 அக்டோபர் 1998 இல் உறுப்பினராகவும் பின்னர் பலூசிஸ்தான் சேவைகள் தீர்ப்பாயத்தின் தலைவராகவும் ஆனார்.10 ஜூலை 2009 இல் தலைவராகத் தேர்வானார். 2009 செப்டம்பர் 7 அன்று பலூசிஸ்தான் உயர்நீதிமன்றத்தின் கூடுதல் நீதிபதியாக பதவி உயர்வு பெற்றார். 11 மே 2011 அன்று பலூசிஸ்தான் உயர்நீதிமன்றத்தின் நீதிபதியானார். 2012 இல், நெதர்லாந்து டென் ஹாக்கில் நடைபெற்ற ஒரு பயிற்சியில் இவர் கலந்து கொண்டார். அந்த பயிற்சியில், குற்றவியல் நடவடிக்கைகளில் சர்வதேச மனித உரிமைகள் தரங்களை பூர்த்தி செய்வது குறித்து "நீதிக்கான சர்வதேச சட்டம்" என்ற தலைப்பில் இவர் உரையாற்றினார். இவர் தனது நீதித்துறை வாழ்க்கை முழுவதும் சட்டம் என்ற தலைப்பில் பல சர்வதேச மாநாடுகளில் ஒரு பகுதியாக கலந்து கொண்டு வருகிறார். இவர் நிர்வாக குழு, பதவி உயர்வு குழு,  விதிகள் மற்றும் இவற்றின் விவரங்களை ஆராயும் குழு ஆகியவற்றில் பணியாற்றியுள்ளார். 23 ஜூலை 2018 அன்று பலூசிஸ்தான் உயர்நீதிமன்றத்தின் தலைமை நீதிபதியாக உறுதி செய்யப்பட்டு, 1 செப்டம்பர் 2018 அன்று நீதிபதியாகப் பொறுப்பேற்றார். இந்த பதவியில் இருந்த இவர், பாக்கித்தானின் வரலாற்றில் அனைத்து வகையான  நீதிமன்றத்தின் முதல் பெண் தலைமை நீதிபதி எனும் பெருமை பெற்றார்.

முன்னாள் பிரதமர் நவாஸ் ஷெரீப் 19 நவம்பர் 2013 அன்று முன்னாள் சர்வாதிகாரி பர்வேஸ் முஷாரப்புக்கு எதிரான தேசத்துரோக வழக்கை விசாரிப்பதற்காக ஒப்புதல் அளித்த மூன்று பேர் கொண்ட சிறப்பு நீதிமன்றத்தின் ஒருவராகவும்  இவர் இருக்கிறார்.

சான்றுகள் 

1957 பிறப்புகள்
வாழும் நபர்கள்
பாக்கித்தான் பெண் உரிமை செயற்பாட்டாளர்கள்
சித்திகா கபீர்

சித்திகா கபீர் (Siddiqua Kabir)  (மே 7, 1931 - ஜனவரி 31, 2012)  வங்காள தேச நாட்டைச் சேர்ந்த ஓர் ஊட்டச்சத்து நிபுணராவார். கல்வி, சமையல் புத்தக ஆசிரியர் மற்றும் சமையல் நிகழ்ச்சி தொலைக்காட்சி தொகுப்பாளர் என்று  பன்முகங்களுடன் இவர் இயங்கினார்.  ஒரு பேராசிரியரான சித்திகா  வங்காளதேச தேசிய தொலைக்காட்சியில்  சித்திகா கபீரின் செய்முறை  என்ற நிகழ்ச்சி உட்பட வங்காளதேச  உணவு வகைகளை உள்ளடக்கிய பல தொலைக்காட்சி நிகழ்ச்சிகளில் சிறப்பு விருந்தினராக நடித்தார்.

ஆரம்பகால வாழ்க்கை மற்றும் கல்வி 
சித்திகா கபீர் 1931 ஆம் ஆண்டு மே  மாதம் ஏழாம் தேதியன்று  டாக்காவில்  பிறந்தார்.  ஆறு குழந்தைகள் கொண்ட குடும்பத்தில் சித்திகா  இரண்டாவது குழந்தையாக இருந்தார்.  17 வயதில் சித்திகா தன் தந்தையை இழந்தார். மிகவும் பிரகாசமான மாணவி, சித்திகா ஈடன் பெண்கள் கல்லூரியில் கணித விரிவுரையாளராக அரசாங்கத்தின் கல்விப் பிரிவில் சேர்ந்தார். 1961 ஃபோர்டு அறக்கட்டளையிலிருந்து தனது இரண்டாவது முதுகலைக்கான உதவித்தொகையைப் பெற்றபோது அவரது வாழ்க்கையில் ஒரு பெரிய மாற்றத்தைக் கண்டார். ஓக்லகோமா மாநில பல்கலைக்கழகத்தில் உணவு, ஊட்டச்சத்து மற்றும் நிறுவன நிர்வாகம் குறித்த படிப்பை முடிப்பதற்காக அவர் அமெரிக்கா சென்றார், மேலும் 1963 இல் அதே பாடத்தில் முதுகலைப் பட்டம் பெற்றார்.

தொழில் 
சித்திகா 1957  ஆம் ஆண்டு டாக்காவின் அசிம்பூரில் உள்ள ஈடன் பெண்கள் கல்லூரியின் கணிதத் துறையில் சேர்ந்து தனது ஆசிரியர் பணியைத் தொடங்கினார்.  டாக்காவின் அசிம்பூரில் உள்ள வீட்டுப் பொருளாதாரக் கல்லூரியின் ஊட்டச்சத்துத் துறையில் சேர்ந்தார். அங்கிருந்து பணியாற்றிய இவர் 1993 ஆம் ஆண்டில் முதல்வராக ஓய்வு பெற்றார்.

சித்திகா 1966 ஆம் ஆண்டில் தனது முதல் தொலைக்காட்சி சமையல் நிகழ்ச்சியில் தோன்றினார். பல சமையல் நிகழ்ச்சிகளில் தொகுப்பாளராகவும் விருந்தினராகவும் நீண்டதொரு  தொலைக்காட்சி நிகழ்ச்சி வாழ்க்கையை நடத்தினார். உணவு மற்றும் ஊட்டச்சத்து குறித்து அவர் பெற்ற அறிவைப் பயன்படுத்தி, 1978 ஆம் ஆண்டில் மிகவும் பிரபலமான "ரன்னா கட்டோ புசுட்டி என்ற நூலை வெளியிட்டார்.  -  "வங்காளதேச கறி சமையல் புத்தகம்" உள்ளிட்ட பல சமையல் புத்தகங்களையும் சித்திகா  எழுதினார்.சுவையான மற்றும் சத்தான உணவு தொடர்பான சமையல் கலையை வெளிப்படுத்தினார்  இரதுனி, தானோ மற்றும் நெசுலே போன்ற முக்கிய வெளிநாட்டு மற்றும் வங்காளதேச நுகர்வோர் உணவு வணிகக்குறியீட்டு  வகை நிறுவனங்களுக்கான ஆலோசகர் பணிக்கு இவரது தொழில் மேலும் வழிவகுத்தது.

சித்திகா கபீரின் நான்கு குழந்தைகள், கணவர் மற்றும் இளைய சகோதரர் அடங்கிய நடுவர் குழு - இவரது சமையல் சாகசத்தின் ஒருங்கிணைந்த பகுதியாக இருந்தனர். 2009 ஆம் ஆண்டு செல்டெக்கு விருது உட்பட உணவு மற்றும் தொலைக்காட்சித் துறைகளிலிருந்து சித்திகா கபீர் பல விருதுகளைப் பெற்றார்.

தனிப்பட்ட வாழ்க்கை மற்றும் இறப்பு 
பத்திரிக்கையாளரும் வங்காளதேச வங்கியின் முன்னாள் துணை ஆளுநருமான சையத் அலி கபீரை சித்திகா  மணந்தார். இந்த தம்பதியருக்கு  இரண்டு மகள்கள் பிறந்தனர்.  சரினா நகர் கபீர் மற்றும் சகனாசு அகமது சந்தனா என்பது அவர்களின் பெயர்களாகும். நடிகை சாரா சாகர் இவரது மருமகள் முறை உறவாகும்.

சித்திகா கபீர் 2012 ஆம் ஆண்டு  சனவரி மாதம் 31 அன்று டாக்காவில் உள்ள சதுக்க மருத்துவமனையில் இறந்தார். அப்போது சித்திகாவிற்கு 80 வயதாகும்.

விருதுகள் 

 அனன்னியா டாப் டென் விருதுகள் (2004)

மேற்கோள்கள் 

டாக்கா நபர்கள்
2012 இறப்புகள்
1931 பிறப்புகள்
சுலேகா தாவூத்

சுலேகா தாவுத், (Zulekha Daud) சுலேகா மருத்துவமனை ஐக்கிய அரபு அமீரகம் உட்பட அலெக்சிஸ் பல்நோக்கு மருத்துவமனை, இந்தியா மற்றும் சுலேகா கல்லூரிகள், இந்தியா, சுலேகா நலவியல் குழுமத்தின் நிறுவனர் மற்றும் தலைவராக உள்ளார். அவர் 1992 இல் ஐக்கிய அரபு அமீரகத்தில் மற்றும் 2016 இல் இந்தியாவில் சுலேகா மருத்துவமனைகளை நிறுவினார். மருத்துவர் . தாவூத், இந்தியாவின் மகாராட்டிராவின் நாக்பூரைச் சேர்ந்தவர், ஐக்கிய அரபு அமீரகத்தைச் சேர்ந்த பரவலாக அறியப்பெற்ற மருத்துவர், தொழில்முனைவோரான இவர், வெளிநாடுகளில் உள்ள இந்தியர்களுக்கான இந்தியாவின் மிக உயர்ந்த கௌரவ விருதான பிரவாசி பாரதிய சம்மான் விருதினை 2019 ஆம் ஆண்டில் பெற்றார். பரோபகார மற்றும் தொண்டு பணிகளில் குறிப்பிடத்தக்க பங்களிப்பை வழங்கிய தனிநபர்களுக்கு இந்த விருது வழங்கப்படுகிறது . இந்தியாவின் வாரணாசியில் நடைபெற்ற விழாவில் 23 ஜனவரி 2019 அன்று மாண்புமிகு குடியரசுத் தலைவர் ராம் நாத் கோவிந்த் அவர்களால் இவருக்கு விருது வழங்கப்பட்டது.

அவரது ஐந்து தசாப்த கால மதிப்புமிக்க பங்களிப்புகளுக்கு நன்றி மற்றும் பாராட்டு கடிதத்தை வழங்கினார். ஐக்கிய அரபு அமீரகத்தில் உள்ள சுகாதாரத் துறை மற்றும் ஐக்கிய அரபு அமீரக குடிமக்கள் மற்றும் குடியிருப்பாளர்களின் நலன்களை உயர்த்துவதற்கான அவரது அயராத முயற்சிகளுக்காக, சேக் அப்துல்லா பின் சயீத் அல் நகியான், வெளியுறவு மற்றும் சர்வதேச ஒத்துழைப்பு அமைச்சர் புதுடெல்லியில் உள்ள சுலேகா நலவியல் குழுமத்தின் நிறுவனர் மற்றும் தலைவர் மருத்துவர் சுலேகா தாவூத்தை அங்கீகரித்து கௌரவித்தார்.ஃபோர்ப்ஸ் ,ஐக்கிய அரபு அமீரகத்தில் 100 இந்தியத் தலைவர்கள் பட்டியலில் மத்திய கிழக்கு சுகாதாரத் துறையில் இவர் செய்த பங்களிப்பை அங்கீகரிக்கும் விதமாக இவரது பெயரினை இடம்பெறச் செய்தது  இவருக்கு துபாய் தர விருதினை, ஐக்கிய அரபு அமீரகத்தின் துணைத் தலைவரும் பிரதமரும் மற்றும் துபாய் ஆட்சியாளருமான  ஷேக் முகமது பின் ரஷித் அல் மக்தூம்  வழங்கினார்.

வாழ்க்கை மற்றும் தொழில் 
சுலேகா தாவுத் ஒரு கட்டிட தொழிலாளியின் குடும்பத்தில் பிறந்தார். அவர் இந்தியாவின் நாக்பூரில் உள்ள அரசு மருத்துவக் கல்லூரியில் இளங்கலை மருத்துவம், இளங்கலை அறுவை சிகிச்சை பட்டம் பெற்றார். அவர் மகளிர் மருத்துவத்தில் நிபுணத்துவம் பெற்றவர் ஆவார்.

1964 இல் ஐக்கிய அரபு அமீரகத்திற்குச் சென்றார், அங்கு பயிற்சி பெற்ற முதல் பெண் இந்திய மருத்துவர் எனும் பெருமை பெற்றார். அவர் முதலில் அமெரிக்க குவைத் மிஷன் மருத்துவமனையில் பணிபுரிந்தார், அதே நேரத்தில் அவரது கணவர் மருத்துவர் இக்பால் தாவூத் ராஸ் அல் கைமாவில் கண் மருத்துவராக இருந்தார். 1971 இல் கூட்டமைப்பு உருவாக்கப்படுவதற்கு முன்பு, ஐக்கிய அரபு அமீரகத்தில் அடிப்படை வசதிகள் மட்டுமே இருந்தன, சில பகுதிகளில் மின்சாரம் போதுமான அளவில் இல்லை. அவர் தனது தொழில் வாழ்க்கையில் 10,000 க்கும் மேற்பட்டவர்களுக்கு பிரசவம் பார்த்துள்ளார். இந்தத் துறையில் அவர் செய்த வேலையே அவளுக்கு 'அம்மா சுலேகா' எனும் பெயரைப் பெற்றுத் தந்தது.

1992 இல் ஷார்ஜாவில் முதல் சுலேகா மருத்துவமனை அமைக்கப்பட்டது. இது 30 படுக்கை வசதியுடன் தொடங்கியது மற்றும் சுலேகாகுழு இப்போது துபாயில் உள்ள மற்றொரு மருத்துவமனையுடன் 3 மருத்துவ மையங்கள் மற்றும் மருந்தகங்களின் சங்கிலியை உள்ளடக்கியதாக விரிவுபடுத்தியுள்ளது. இன்று, சுலேகாகுழுமம் எமிரேட்ஸில் உள்ள மிகப்பெரிய தனியார் சுகாதார வலையமைப்புகளில் ஒன்றாகும்.  இரண்டு மருத்துவமனைகள் மற்றும் மூன்று மருத்துவ மையங்களின் மூலம், சுலேகா குழு ஆண்டுதோறும் சுமார் 550,000 பேருக்கு சிகிச்சை அளிக்கிறது.

சான்றுகள் 

வாழும் நபர்கள்
இந்தியப் பெண் மருத்துவர்கள்
இந்திய மகப்பேறியலாளர்கள்
மகாராட்டிர மக்கள்
இசை பாடும் தென்றல்

இசை பாடும் தென்றல் (Issai Paadum Thendral) ஒரு 1986 ஆம் ஆண்டு வெளிவந்த இந்தியத் தமிழ் மொழித் திரைப்படமாகும். இத்திரைப்படத்தை தேவராஜ் இயக்கினார். இதில் சிவகுமார் மற்றும் அம்பிகா முக்கிய கதாபாத்திரத்தில் நடித்தனர்.

நடிகர்கள் 
 சிவகுமார்
 அம்பிகா
 நளினி
 வி. கோபாலகிருஷ்ணன்
 கவுண்டமணி
 ஜனகராஜ்
 நிழல்கள் ரவி
 ரமணமூர்த்தி

பாடல்கள் 
இத்திரைப்படத்திற்கு இளையராஜா இசையமைத்தார். பாடல் வரிகளை கவிஞர்கள் வாலி, வைரமுத்து, கங்கை அமரன் மற்றும் மு. மேத்தா ஆகியோர் எழுதியுள்ளனர். பின்னணி பாடியவர்கள் பாலமுரளிகிருஷ்ணா, கே. ஜே. யேசுதாஸ், எஸ். ஜானகி மற்றும் வாணி ஜெயராம் ஆகியோர் ஆவர்.

மேற்கோள்கள்

வெளி இணைப்புகள் 
 

1986 தமிழ்த் திரைப்படங்கள்
இந்தியத் தமிழ்த் திரைப்படங்கள்
இளையராஜா இசையமைத்த திரைப்படங்கள்
சிவகுமார் நடித்த திரைப்படங்கள்
அம்பிகா நடித்த திரைப்படங்கள்
நளினி நடித்த தமிழ்த் திரைப்படங்கள்
கவுண்டமணி நடித்த திரைப்படங்கள்
ஜனகராஜ் நடித்த திரைப்படங்கள்
நிழல்கள் ரவி நடித்த திரைப்படங்கள்
அதேலா ராசு

அதேலா ராசு  (Adela Raz) ஆப்கானித்தான் நாட்டைச் சேர்ந்த ஓர் அரசியல்வாதியாவார். தற்போது அமெரிக்காவுக்கான ஆப்கானித்தான் தூதராக பணியாற்றுகிறார் . 1986 ஆம் ஆன்டு அதேலா பிறந்தார். ஐக்கிய நாடுகள் சபையின் ஆப்கானித்தானின்  நிரந்தரப் பிரதிநிதி அலுவலகத்தை வகித்த முதல் பெண் அதேலா ஆவார். ஆப்கானித்தான் பெண்களின் வாழ்க்கையில் நேர்மறையான மாற்றங்களைக் கொண்டுவருவதற்கு அதிக கவனம் செலுத்தினார்.

ஆரம்பகால வாழ்க்கை மற்றும் கல்வி 
அதேலாவின் தந்தை தலிபான்களால் கொல்லப்பட்டார், ஏனெனில் அவர் மிகவும் முற்போக்கானவர் என்று கருதப்பட்டார்.

அதேலா சர்வதேச உறவுகள், அரசியல் அறிவியல் மற்றும் பொருளாதாரத்தில் பாசுடனில் உள்ள சிம்மன்சு பல்கலைக்கழகத்தில் பிஏ மற்றும் டப்டசு பல்கலைக்கழகத்தில் சட்டம் மற்றும் இராசதந்திரத்தில் எம்.ஏ.  பட்டங்களைப் பெற்றார். எச்-1பி1 நுழைவு இசைவு  பெற்ற முதல் ஆப்கானித்தான் பெண் இவரேயாகும்.

தொழில் 
அதேலா ராசு ஆப்கானித்தானில் உள்ள ஐக்கிய நாடுகளின் உதவிப் பணியில் பணியாற்றினார். 2010 ஆம் ஆண்டு முதல் 2013 ஆம் ஆண்டு வரை இவர் அமெரிக்காவில் ஒரு சர்வதேச மேம்பாட்டு அமைப்பில் பணியாற்றினார். பாலின சமத்துவம், பெண்களின் கல்வி மற்றும் மனித உரிமைகளுக்கான வழக்கறிஞராக விளங்கினார். பெண்கள் நிலையான வளர்ச்சியை வளர்க்கவும் சமூகத்தில் பங்கேற்கவும் அதேலா  பணியாற்றியுள்ளார்.

2013 ஆம் ஆண்டில், குடியரசுத் தலைவர் அமீத் கர்சாயின் அலுவலகத்தில்  துணைப் பேச்சாளராகவும் தகவல் தொடர்பு இயக்குநராகவும் அதேலா நியமிக்கப்பட்டார். இந்த பதவிகளை வகித்த ஆப்கானித்தானின் முதல் பெண். என்ற சிறப்புக்கு அதேலா உரியவரானார். 2014 ஆம் ஆண்டு நவம்பர் மாதத்தில்  தலைமைப் பணியாளராகவும்  2016 ஆம் ஆண்டு மார்ச்சு மாதத்தில் தன்னுடைய  30 வயதில் பொருளாதார ஒத்துழைப்புக்கான துணை வெளியுறவு அமைச்சராகவும் அதேலா நியமிக்கப்பட்டார். குடியரசுத் தலைவர் நிர்வாக அலுவலகத்தின் அறிக்கையின்படி  வெளியுறவு அமைச்சகம் மற்றும் சனாதிபதி கானியின் ஆணையின் அடிப்படையில் அதேலா ராசு இப்பதவியில் நியமிக்கப்பட்டார். ஆப்கானித்தான் அமைச்சகங்கள், பாராளுமன்றம் மற்றும் சிவில் சமூகம் உட்பட - ஆப்கானித்தான் பெண்களின் பிரதிநிதித்துவம் மற்றும் நாட்டின் பொருளாதார மற்றும் சமூக வளர்ச்சிக்கு ஆப்கானித்தான் பெண்களின் குறிப்பிடத்தக்க பங்களிப்பையும் அங்கீகரிப்பதாகவும் இந்நிகழ்வு அமைந்தது

2018 ஆம் ஆண்டு மார்ச்சு மாதத்தில் இவர் வாசிங்டன் டிசியைப் பார்வையிடச் சென்ற  ஆப்கானியப் பெண்களின் குழுவில் ஒருவராக இருந்தார்.  அங்கு இவர் ஆப்கானித்தான் அரசியல் வாழ்க்கையில் அதிகமான பெண்களின் தேவை மற்றும் உலகின் மற்றவர்கள் அவர்களைப் பங்குதாரர்களாகக் கருத வேண்டியதன் அவசியம் பற்றி பேசினார்.  ஆப்கானியப் பெண்கள் வெறும் பாதிக்கப்பட்டவர்கள் அல்லது உதவி பெறுநர்கள் மட்டுமல்ல என்றும் இவர் பேசினார் 

2018 ஆம் ஆண்டு டிசம்பர் மாதம் 31 ஆம் தேதியன்று  குடியரசுத்தலைவர்  அசுரப் கானி, ஐக்கிய நாடுகள் சபைக்கான ஆப்கானித்தானின் நிரந்தரப் பிரதிநிதியாக அதேலா ராசை நியமித்தார்.  தூதராக இருந்த  மகமூத் சைகலுக்குப் பதிலாக அதேலா இப்பதவியைப் பெற்றார்.  இந்த பதவியை வகிக்கும் முதல் ஆப்கானியப் பெண் என்ற சிறப்பும் அதேலாவுக்குக் கிடைத்தது. மார்ச் 2019 ஆம் ஆண்டு அதேலா பாலசுதீனிய மக்களின் பிரிக்க முடியாத உரிமைகளைப் பயன்படுத்துவதற்கான ஐ.நா குழுவின் துணைத் தலைவராக ஒருமனதாக தேர்ந்தெடுக்கப்பட்டார்.

மேற்கோள்கள் 

1986 பிறப்புகள்
வாழும் நபர்கள்
ஆப்கானித்தான் அரசியல்வாதிகள்
அனார்கலி கவுர் ஓனார்யர்

அனார்கலி கவுர் ஓனார்யர்  (Anarkali Kaur Honaryar)   ஒரு சீக்கிய ஆப்கான் அரசியல்வாதியாவார். 25 வயதில் அனார்கலி கவுர் ஒரு மருத்துவர், செயற்பாட்டாளர்,  வானொலி தொகுப்பாளர் மற்றும் சுதந்திரமான ஆப்கான் மனித உரிமைகள் குழு மற்றும் அதிகாரப்பூர்வ அரசியலமைப்பு குழு உறுப்பினர் என்று பல முகங்களுடன் இயங்கினார். ஆப்கானித்தானில் சிக்கித் தவிக்கும் சீக்கிய சமூகத்தினருக்கு அனார்கலி கவுர் ஒரு சிறந்த முன்மாதிரியாக இருந்திருகிறார். அனார்கலி கவுர் நாட்டின் சுதந்திர மனித உரிமைகள் ஆணையத்தில் பணியாற்றுகிறார். பெண்கள் சம உரிமை மற்றும் சனநாயகத்திற்காக தொடர்ந்து பிரச்சாரம் செய்து வருகிறார்.

ஆப்கானித்தானில் சுமார் 30,000 சீக்கியர்களும் இந்துக்களும் மட்டுமே இருந்தனர். மருத்துவர் அனார்கலி கவுர் ஓனார்யர் அவர்களில் ஒருவர். ஆப்கானித்தானில் உள்ள அனைத்து சீக்கியர்களும் இந்திய பஞ்சாபிலிருந்து குடியேறியவர்கள் அல்ல. உண்மையில், பல நூற்றாண்டுகளாக இங்கு இருக்கும் சீக்கிய குடும்பங்கள் உள்ளன. சமீப காலம் வரை சீக்கியர்கள் கந்தகார், காபூல் மற்றும் பிற இடங்களில் வணிகங்களை நடத்தி வந்தனர். அனார்கலி கவுர் ஆப்கானித்தானின் தேசிய சட்டமன்றத்தின் முதல் முசுலீம் அல்லாத ஓர் உறுப்பினர் என்ற சிறப்புக்கு உரியவர் ஆவார்.

ஒரு பெண்ணிய ஆர்வலரான அனார்கலி  பெண்ணினப் போராளியாக, கல்வி மற்றும் பெண்கள் மேம்பாட்டுச் செயல்பாடுகளால் அவர் பிறந்த நாட்டிலும் வெளிநாடுகளிலும் நன்கு அறியப்பட்ட முகமாக உள்ளார்.

தொழில் 
தலிபான்கள் 2001 ஆம் ஆண்டு அகற்றப்பட்டபோது, அனார்கலி கவுர் காபூல் பல்கலைக்கழகத்தில் மருத்துவம் பயின்று கொண்டிருந்தார்.  இவர் தலிபான்களின் வீழ்ச்சிக்குப் பிறகு ஆப்கானித்தானின் இடைக்கால அரசாங்கத்தைத் தேர்ந்தெடுக்கும் லோயா சிர்காவின் உறுப்பினராகவும், ஆப்கானித்தான் அரசியலமைப்பு குழு உறுப்பினராகவும் இருந்தார். 2006 ஆம் ஆண்டில் அனார்கலி கவுர்  ஆப்கானித்தான் சுதந்திர மனித உரிமைகள் ஆணையத்தில் உறுப்பினரானார் .

2010 ஆம் ஆண்டில், நாட்டின் மெசுரானோய் சிர்காவுக்கு அனார்கலி கவுர் ஓனார்யர்  தேர்ந்தெடுக்கப்பட்டார்.  மேலும் இம்மைல்கல்லை எட்டிய முதல் முசுலீம் அல்லாத பெண்மணியாக சிறப்பு பெற்றார். 2015 ஆம் ஆண்டின் நடுப்பகுதியில் தனது பதவியை விட்டு வெளியேறினார்.

22 ஆகஸ்ட் 2021 ஆம் ஆண்டு ஆகத்து மாதம் 22 ஆம் தேதியன்று , ஆப்கானித்தானின் தலிபான் முற்றுகை காரணமாக ஆப்கானித்தானில் இருந்து இந்தியப் படைகளால் மீட்கப்பட்ட மற்ற இந்தியர்களுடன் அவர் இந்தியா வந்தார் 2021.

விருதுகள் 
அனார்கலி கவுர்  ஒரு நன்கு அறியப்பட்ட மனித உரிமை ஆர்வலர்  என்பதற்காகவும்  சகிப்புத்தன்மை மற்றும் அகிம்சை  ஊக்குவிப்புக்காகவும் யுனெசுகோ-மதன்யீத்து சிங் பரிசு வழங்கப்பட்டது. "குடும்ப வன்முறை, கட்டாய திருமணங்கள் மற்றும் பாலின பாகுபாடு ஆகியவற்றால் அவதிப்படும் பெண்களுக்கு உதவி செய்ததற்காகவும், தனது நாட்டில் மனித கௌரவம் , மனித உரிமைகள், பரசுபர மரியாதை மற்றும் சகிப்புத்தன்மை ஆகியவற்றின் கொள்கைகளை ஊக்குவிப்பதற்கான அவரது அர்ப்பணிப்புக்காகவும்."  இவ்விருதுக்காக அனார்கலி கவுர் தேர்ந்தெடுக்கப்பட்டார். யுனெசுகோ-மதன்யீத் சிங் பரிசு ஒவ்வொரு இரண்டு ஆண்டுகளுக்கும் ஒரு முறை  வழங்கப்படுகிறது.  இந்திய எழுத்தாளர் மதன்யீத் சிங்கின் ஆதரவுடன் மகாத்மா காந்தியின் 125 ஆவது பிறந்தநாளை முன்னிட்டு 1995 ஆம் ஆண்டு இவ்விருது உருவாக்கப்பட்டது.

ரேடியோ ஃப்ரீ ஐரோப்பாவின் ஆப்கான் அத்தியாயத்தால் 2009 ஆம் ஆண்டின் சிறந்த நபராகவும் அனார்கலி கவுர் ஓனார்யர் தேர்ந்தெடுக்கப்பட்டார்.

மேற்கோள்கள் 

வாழும் நபர்கள்
ஆப்கானித்தான் அரசியல்வாதிகள்
ரோயா ரகுமானி

ரோயா ரக்மானி (Roya Rahmani) (பிறப்பு மே 1978) ஆப்கானித்தான் இராசதந்திரி ஆவார். இவர் அமெரிக்காவிற்கான ஆப்கானித்தானின் முதல் பெண் தூதராகவும், மெக்சிக்கோ, அர்ஜென்டினா, கொலம்பியா மற்றும் டொமினிக்கன் குடியரசின் குடியுரிமை இல்லாத தூதராகவும் திசம்பர் 2018 முதல் சூலை 2021 வரை பணியாற்றியுள்ளார். 2016 முதல் 2018 வரை, இவர் இந்தோனேசியாவுக்கான ஆப்கானித்தானின் முதல் பெண் தூதராகவும் , தென்கிழக்கு ஆசிய நாடுகளின் சங்கத்தின் முதல் தூதராகவும், சிங்கப்பூருக்கான குடியுரிமை இல்லாத தூதராகவும் பணியாற்றினார்.

முன்னதாக, இவர் ஆப்கானித்தானின் கல்வி அமைச்சகத்தில் திட்டமிடல் மற்றும் மதிப்பீட்டு ஆலோசகராக (2011) பணியாற்றினார். பின்னர் வெளியுறவு அமைச்சகத்தில் சேர்ந்தார். முதலில் துணை வெளியுறவு அமைச்சரின் மூத்த ஆலோசகராகவும் (2011), பின்னர் பிராந்திய ஒத்துழைப்பு முயற்சிகளின் தலைமை இயக்குநராகச் (2012-2016) சேர்ந்தார்.

அரசாங்கத்தில் நுழைவதற்கு முன்பு, இவர் பல இலாப நோக்கற்ற நிறுவனங்களில் பணிபுரிந்தார். இது முதன்மையாக பெண்களின் உரிமைகள் மற்றும் கல்வியில் கவனம் செலுத்தியது. 2003 இல் மக்கில் பல்கலைக்கழகத்தில் மென்பொருள் பொறியியலில் இளங்கலைப் பட்டமும், 2009 இல் கொலம்பியா பல்கலைக்கழகத்தில் பொது நிர்வாகம் மற்றும் சர்வதேச சட்டத்தில்  முதுநிலை பட்டமும் பெற்றார்.

ஆரம்பகால வாழ்க்கையும் கல்வியும் 
ரோயா ரக்மானி 1978 இல் காபூலில்  சோவியத் துருப்புக்கள் ஆப்கானித்தானை ஆக்கிரமிப்பதற்கு ஒரு வருடம் முன்பு பிறந்தார். 1989இல் சோவியத் வெளியேறிய பிறகு, நாடு உள்நாட்டுப் போரில் இறங்கியது. ஏவுகணைகள் நகரைத் தாக்கியதால் இவரது பள்ளி பல மாதங்களாக மூடப்பட்டது. 1993இல், இவரது குடும்பம் பாக்கித்தானுக்கு தப்பிச் சென்றது. இவள் நினைவுகூர்கிறார் "90களில் தொடங்கி, பஞ்சமும் வறட்சியும் இருந்தது. 1992-96 உள்நாட்டுப் போரின்போது, நாங்கள் உண்மையில் எங்கள் வீடுகளை விட்டு வெளியேற்றப்பட்டோம். இது எங்கள் வாழ்க்கையின் கடைசி இரவு என்று நினைத்து, எங்கள் குடும்பம் ஒருவரையொருவர் கட்டிப்பிடித்ததை நான் நினைவில் கொள்கிறேன்.

ஒருமுறை பெசாவரில், இவர் சவுதி அரேபியா நிதியுதவி பெற்ற அகதிகளுக்கான பள்ளியில் பயின்றார். பின்னர் இவர் கூட்ட நெரிசல் காரணமாக ஒரு முழு பள்ளி ஆண்டு முழுவதும் கூரையில் படித்ததை நினைவு கூர்ந்தார். ரக்மானி தனது அனுபவங்களைப் பற்றி கூறினார், "ஆப்கானித்தான் பெண்ணாக, எனது மற்ற கூட்டாளிகளைப் போலவே, எங்களிடமிருந்தும் சிறந்ததை உருவாக்க நாங்கள் முயற்சி செய்ய வேண்டும் என்பதை நாங்கள் கற்றுக்கொண்டோம். எனவே நிச்சயமற்ற தன்மைதான் நம் வாழ்வின் பெரும்பகுதியை ஆதிக்கம் செலுத்தியது. "  தன் இளமையின் அனுபவங்கள், "உன்னிடம் இருப்பதைச் சிறப்பாகச் செய்" என்ற வாழ்நாள் முழக்கத்திற்கு இட்டுச் சென்றதாக  சொல்கிறார்.

ரக்மானி 1998இல் காபூலுக்குத் திரும்பினார். ஆனால் தலிபான்களுக்குத் தேவையான புர்கா அணிந்து வீட்டை விட்டு வெளியேற மறுத்துவிட்டார்.  1999ஆம் ஆண்டில், கனடாவின் உலக பல்கலைக்கழக சேவையிலிருந்து உதவித்தொகையைப் பெற்றார். மக்கில் பல்கலைக்கழகத்திற்குச் சென்றார். அங்கு இவர் மென்பொருள் பொறியியலில் இளங்கலை பட்டம் பெற்றார். 2004இல் பட்டம் பெற்ற பிறகு, ஆப்கானித்தானுக்குத் திரும்பினார். பின்னர், பல்வேறு இலாப நோக்கற்ற நிறுவனங்களில் பணிபுரிந்தார், இறுதியில் தனது தொழில் கவனத்தை மாற்றி பள்ளிக்குத் திரும்ப முடிவு செய்தார்.

சொந்த வாழ்க்கை 
இவருக்கு திருமணமாகி 2014இல் ஒரு மகள் பிறந்தார். இவர் ஒரு முஸ்லிம். ஆனாலும், தாரி, பஷ்தூ ஆங்கிலம் ஆகியவற்றை சரளமாகப் பேசுகிறார். உருது மற்றும் பிரெஞ்சு மொழி பற்றிய அடிப்படை புரிதலையும் கொண்டவர்.

மேற்கோள்கள்

வெளி இணைப்புகள்
 
 Embassy biography

1978 பிறப்புகள்
வாழும் நபர்கள்
ஆப்கானித்தான் மக்கள்
மா. சுபத்ரா நாயர்

எம். சுபத்ரா நாயர் (M. Subhadra Nair) ஓர் இந்திய மகளிர் மருத்துவ நிபுணர், மருத்துவ ஆசிரியர் மற்றும் சமூக சேவகர் ஆவார், இவர் 50,000 க்கும் மேற்பட்ட குழந்தை பிறப்புகளுக்கு உதவி செய்ததாகக் கூறப்படுகிறது.    இந்திய அரசு, 2014 ஆம் ஆண்டில், மருத்துவத் துறையில் அவர் செய்த சேவைகளுக்காக, நான்காவது மிக உயர்ந்த குடிமை விருதான பத்மசிறீ வழங்கியது  பத்ம விருது பெற்ற முதல் மகளிர் மருத்துவ நிபுணர் எனும் பெருமை பெற்றார்.

ஆரம்ப கால வாழ்க்கை 
இந்த அங்கீகாரம் கிடைத்தது நல்ல உணர்வினைத் தருகிறது. ஆனால் பெருமகிழ்ச்சி கொள்ளவில்லை என்று இவர் பத்மசிறீ விருது கிடைத்தது பற்றி கூறினார்.

சுபத்ரா நாயர் , இரிஞ்சாலக்குடாவிற்குப், திருச்சூரில்,பிப்ரவரி 1929 21 ம் தேதி பிறந்தார்  கிருஷ்ணன் குட்டி மேனன் மற்றும் மாதவி அம்மா ஆகியோரது மகளாகப் பிறந்தார், இவரது தாய் இந்தியாவில் முன்னோடியாக இருந்த பெண் மருத்துவர்களில் ஒருவர் ஆவார். இவருக்கு இரு மூத்த சகோதரிகளும் ஒரு மூத்த சகோதரரும் உள்ளனர்.   இவரது தாய்  மாதவி அம்மா, மகாத்மா காந்தியைப் பின்பற்றுபவரும், சுதந்திரப் போராட்ட வீரரும், ஒரு கடுமையான ஒழுக்கநெறியினைப் பின்பற்றுபவரும் ஆவார்.  சுபத்ராவின் இளம் வயதில் இவரது சித்தியின் வளர்ப்பில் வளர்ந்தார். 

சுபத்ரா தனது 3 வது வயதில் இரிஞ்சலக்குடாவில் உள்ள உள்ளூர் பள்ளியில் தனது பள்ளிப் படிப்பைத் தொடங்கி 14 வயதை எட்டுவதற்கு முன்பு மெட்ரிகுலேஷன் தேர்ச்சி பெற்றார். சென்னைப் பல்கலைக்கழகம், கல்லூரிப் படிப்பிற்கான போதிய வயது இல்லை எனக் கூறியது. அதனால் இவர் கல்லூரி படிப்புக்காக திருவிதாங்கூர் பல்கலைக்கழகத்திற்குச் செல்ல வேண்டியிருந்தது.  அதூபோல இயூனியன் கிருத்துவக் கல்லூரி, ஆலுவாவில் சேர்ந்து முன்பல்கலைக்கழக பிரிவில் தேர்ச்சி பெற்றார். சுபத்ரா தனது பிஎஸ்சி பட்டம் பெற எர்ணாகுளம் மகாராஜா கல்லூரியில் சேர்ந்தார்.  

அவரது தாயின் மருத்துவ வாழ்க்கை சுபத்ராவை ஈர்த்தது  மேலும், அவர் ஏற்கனவே மருத்துவத் தொழிலைத் தொடர விருப்பமாக இருந்தார். அதன்படி, 1947 ஆம் ஆண்டில், அவர் சென்னைக்கு குடிபெயர்ந்தார், அங்கு அவரது மூத்த சகோதரர் விஸ்வநாத மேனன் ஏற்கனவே நீரிழிவு நோயியல் மருத்துவராக பயிற்சி பெற்று வந்தார் , சென்னை மருத்துவக் கல்லூரியில் சேர எம்பிபிஎஸ்  தேர்ச்சி பெற்றார்.  சென்னையில் மருத்துவப் பயிற்சியைத் தொடங்க அவருக்கு வாய்ப்புகள் இருந்தபோதிலும், அவளுடைய சகோதரனுடன் சேர்ந்து, சுபத்ரா கேரளாவுக்குத் திரும்பினார். 

திருவனந்தபுரத்தில் உள்ள பெண்கள் மற்றும் குழந்தைகளுக்கான ஸ்ரீ அவிட்டம் திருநாள் மருத்துவமனையில் உதவி அறுவை சிகிச்சை நிபுணராக அவரது தொழில்  வாழ்க்கையைத் தொடங்கினார்,  திருவனந்தபுரத்தில் உள்ள அரசு மருத்துவக் கல்லூரியின் ஒரு பகுதி அப்போது ஆரம்ப நிலையில் இருந்தது. மருத்துவக் கல்லூரியில் சுபத்ரா ஆசிரியராகப் பணியில் சேர்ந்தார்.  பிரதான ஆசிரியப் பணியில் நுழைய முதுகலை பட்டம் தேவை என்பதனால் அவரது கற்பித்தல் வாழ்க்கையை மேலும் அதிகரிக்க, பாட்னா மற்றும் சென்னை பல்கலைக்கழகங்களில் மகளிர் மருத்துவம் மற்றும் மகப்பேறியல் நிபுணத்துவத்துவத்தில்  முதுகலை பட்டம் பெற்றார்   மகளிர் மற்றும் மகப்பேறியல் துறையின் தலைவராக சுபத்ரா நாயர் 1984 இல் அரசுப் பணியில் இருந்து ஓய்வு பெற்றார்.

மேற்கோள்கள் 
 

கேரளப் பெண் அறிவியலாளர்கள்
சமூக சேவகர்கள்
மலையாள அறிவியலாளர்கள்
மலையாள நபர்கள்
பத்மசிறீ விருது பெற்ற மருத்துவத்துறையினர்
வாழும் நபர்கள்
1929 பிறப்புகள்
வீபா ஆனந்த்

Articles with hCards

வீபா ஆனந்த் (Veebha Anand) ஒரு இந்திய நடிகை ஆவார். வீபா தனது தொலைக்காட்சி வாழ்க்கையை பாலிகா வது நிகழ்ச்சியின் மூலம் தொடங்கினார். பின்னர் ஸ்டார் பிளஸின் புராண தொலைக்காட்சித் தொடரான ​​மகாபாரதத்தில் சுபத்ராவாக நடித்தததால் பிரபலமடைந்ததார்.

ஆரம்ப கால வாழ்க்கை 
விபா ஆனந்த் உத்தரகாண்டின் டேராடூனில் 8 செப்டம்பர் 1990 இல் பிறந்தார். இவருக்கு சாக்ஷி ஆனந்த் என்ற ஒரு தங்கையும், அஜீத் ஆனந்த் என்ற சகோதரரும் உள்ளனர். இவர் திரைப்படமற்ற பின்னணியில் இருந்து வருகிறாள். நியூமராலஜி காரணமாக, அவர் தனது பெயரை விபா ஆனந்த் என்ற பெயரை வீபா ஆனந்த் என்று மாற்றினார். இது அவரது பெயரின் உச்சரிப்பில் குறிப்பிடத்தக்க மாற்றத்தை ஏற்படுத்தவில்லை. அவர் தனது பள்ளிப்படிப்பை உத்தரகாண்டின் டூன் பிரசிடென்சி பள்ளியில் முடித்தார்.

தனிப்பட்ட வாழ்க்கை 
வீபா ஆனந்த் தொலைக்காட்சி நடிகர் ரோஹித் புரோஹித்துடன் உறவு கொண்டிருந்தார்.  அவர்கள் தங்கள் நிகழ்ச்சியான சங்க்கர் லக்ஷ்மியின் நிகழ்ச்சிஇல் சந்தித்தனர். சிறிது காலம் டேட்டிங் செய்த பிறகு, தம்பதியினர் இந்த உறவை முறித்துக் கொள்ள முடிவு செய்து தங்கள் தனிப்பட்ட வாழ்க்கைக்கு சென்றனர்.

தொழில்

ஆரம்ப கால வாழ்க்கை 
வீபா ஆனந்த் தனது பதினைந்து வயதில் தனது நடிப்பு சின்னத்திரை பயணத்தை தொடங்கினார். ஆரம்பத்தில் அவருடைய பயணம் எளிதானது அல்ல, ஏனென்றால் அவள் நிறைய போராட வேண்டியிருந்தது, ஆனால் அவளுடைய தந்தை அவளுடைய கஷ்டமான கட்டம் முழுவதும் அவளுக்கு ஆதரவளித்தார். அவர் பிரபல நடிப்பு அகாடமி கிரியேட்டிங் கேரக்டர்களில் சேர்ந்தார்.  அவர் பிரபல நடிகர்கள் சமர் ஜெய் சிங் மற்றும் ரூபேஷ் தப்லியலின் மாணவி ஆவர் .  2008 ல் பல மாத ஆடிஷன்களுக்குப் பிறகு, தொலைக்காட்சி சீரியலான பாலிகா வது மூலம் அறிமுகமாகும் வாய்ப்பு கிடைத்தது.

தொலைக்காட்சி

மேற்கோள்கள்

வெளி இணைப்புகள் 
 

வாழும் நபர்கள்
இந்திய தொலைக்காட்சி நடிகைகள்
1990 பிறப்புகள்
எசுத்தர் எசுபோசிதோ

எசுத்தர் எசுபோசிதோ () (பிறப்பு: 26 சனவரி 2000) என்பவர் எசுப்பானிய நாட்டு நடிகை மற்றும் வடிவழகி ஆவார். இவர் நெற்ஃபிளிக்சில் ஒளிபரப்பப்பட்ட எசுப்பானியா நாடகத் தொடரான எலைட் என்ற தொடரில் 'கார்லா' என்ற வேடத்தில் நடித்ததற்காக மிகவும் பிரபலமானவர்.

வாழ்க்கை மற்றும் நடிப்புத்துறை 
எசுத்தர் 26 சனவரி 2000 ஆம் ஆண்டில் மத்ரித்தில் பிறந்தார். இவர் தனது சிறு வயதிலிருந்தே கலை உலகில் ஆர்வம் கொண்டிருந்தார். அதனால் தனது பள்ளிப் படிப்பை முடித்ததும் நடிப்பு சார்ந்த கல்லூரி படிப்புகளை படித்தார். இவர் 2013 மற்றும் 2015 ஆம் ஆண்டுகளில் சிறந்த நடிகை என்ற பிரிவில் மத்ரித் தியேட்டர் விருதுகளை வென்றுள்ளார் என்பது குறிப்பிடத்தக்கது.

இவர் 2016 ஆம் ஆண்டு 'லாக்டு அப்' என்ற தொடர் மூலம் நடிப்புத்துறையில் அறிமுகமானார். அதை தொடர்ந்து எஸ்டாய் விவோ (2017), எலைட் (2018-2020) போன்ற தொடர்களிலும் மற்றும் யுவர் சன் (2018) போன்ற திரைப்படங்களிலும் நடித்துள்ளார்.

மேற்கோள்கள்

வெளி இணைப்புகள் 
 

2000 பிறப்புகள்
வாழும் நபர்கள்
எசுப்பானிய திரைப்பட நடிகைகள்
எசுப்பானிய தொலைக்காட்சி நடிகைகள்
மேடை நாடக நடிகைகள்
எம்மா ரதுகானு

எம்மா ரதுகானு (Emma Raducanu; பிறப்பு: 13 நவம்பர் 2002) பிரித்தானியத் தென்னிசு வீராங்கனை ஆவார். இவர் 2021 அமெரிக்க ஓப்பன் கோப்பையை வென்றுள்ளார். உலக அளவில் பெண்கள் ஒற்றையர் தரவரிசையில் 23 வது இடத்தையும், பிரித்தானியாவில் 1-வது இடத்தையும் 2021 செப்டம்பர் 11 இல் கைப்பற்றினார்.

உலகத் தர வரிசையில் 338 ஆவதாக இருந்து, முதல் தடவையாக பெருவெற்றித் தொடரில் 2021 விம்பிள்டன் போட்டியில் நான்காவதாக வந்தார். இதன் மூலம் 2021 அமெரிக்க ஓப்பன் போட்டியில் பங்கேற்க வாய்ப்புக் கிடைத்தது. 2021 அமெரிக்க ஓப்பன் போட்டியில் இறுதிச் சுற்றில் கனடாவின் லைலா பெர்னாண்டசை 6–4, 6–3 என்ற நேர்க்கணக்கில் வெற்றி பெற்று, 1977 இல் வெற்றி பெற்ற வெர்ஜினியா வேடிற்குப் பின்னர் முதலாவது பிரித்தானியப் பெண்ணாக பெருவெற்றித் தொடர் ஒன்றில் கோப்பையை வென்று சாதனை படைத்தார். அத்துடன் மரியா சரப்போவாவின் 2004 சாதனையை முறியடித்து, உலகிலேயே மிக இளம் வயதில் பெருவெற்றித் தொடரை வென்ற வீராங்கனை என்ற சாதனையையும், செரீனா வில்லியம்சின் 2014 சாதனையை முறியடித்து ஒரு செட் கூட விட்டுக் கொடுக்காமல், அமெரிக்க ஒப்பன் தொடரை வென்ற இளம் வயது வீராங்கனை என்ற சாதனையையும் இவர் ஏற்படுத்தினார்.

வாழ்க்கைக் குறிப்பு
எம்மா ரதுகானு கனடா, தொராண்டோ நகரில் பிறந்தார். இவரின் தந்தை இயன் உருமேனியாவையும், தாயார் ரெனீ சீனாவையும் சேர்ந்தவர்கள். இரண்டு வயதிலேயே குடும்பத்தினருடன் இங்கிலாந்தில் குடியேறினார். இலண்டனில் வளர்ந்த ரதுகானு, பாலே, குதிரையேற்றம், நீச்சல், கூடைப்பந்து, போன்ற பல விளையாட்டுகளைப் பயில ஆரம்பித்து, இறுதியில் புரோம்லி தென்னிசுக் கழகத்தில் ஐந்தாவது அகவையில் தென்னிசில் பயிற்சி பெற ஆரம்பித்தார்.

ஒற்றையர் ஆட்டம்

பெருவெற்றித் தொடர் இறுதி

மேற்கோள்கள்

வெளி இணைப்புகள் 
 
 

2002 பிறப்புகள்
வாழும் நபர்கள்
கனடிய தென்னிசு ஆட்டக்காரர்கள்
பெண் டென்னிசுக்காரர்கள்
பிரித்தானிய டென்னிசு வீரர்கள்